정조 6년
壬寅五月二十二日卯時。上詣雩祀壇。祈雨祭擧動入侍時。行都承旨嚴璹。左承旨徐有防。右承旨趙時偉。左副承旨金魯淳。右副承旨徐鼎修。同副承旨李時秀。記事官趙興鎭。假注書馬思仁。記注官金健修金鳳顯。以次侍立訖。上具翼善冠衮龍袍。乘輿出賓陽門。通禮跪請降輿。上降輿。御月廊。行親押禮。司香官奉進南壇祈雨祭祝文。有防跪受。讀准仍跪進。上親押訖。上曰。大臣入侍事出傳。興鎭承命出。與領議政徐命善。偕入進前。上曰。卿進詣壇所後。申飭諸執事。各別虔誠齋沐。無或有欠敬之嘆。可也。命善曰。臣謹當躬率申飭。而聖上屛蓋沖炎。親擧享儀。冥應不虛。若得甘霈。則誠爲萬幸。是所顒望矣。命退。命善退出。命書榻敎曰。右邊捕盜大將李柱國牌招。左邊大將兼察。時偉曰。廳注書馬思仁。今方新入。必多生疎。使之守宮。以事變假注書李顯道。俾卽隨駕。何如。上曰。依所奏爲之。可也。命進發。通禮跪請乘輿。上乘輿。由明政殿。出弘化門至宗廟前路。通禮跪請降輿。上降輿步過前路。通禮跪請乘輿。上乘輿。至桃渚洞前路。命有防。奉審南關王廟以來。有防承命出。回奏曰。臣敬奉聖敎。進往奉審。則廟內廟外竝無頉矣。上至典牲署前路。上曰。路傍禾穀。毋或蹂踐事。各別分付於禾穀部將。着實檢飭可也。宣傳官閔百履承命出傳。上至壇所。通禮跪請降輿。上降輿步過壇所。仍入幕次。諸臣口傳問安訖。上步詣壇所親審後。上曰。神輿何爲奉安於壇後耶。有防曰。似是前例而然矣。上曰。移奉壇上。禮無不可。仍命守僕等。虔奉于壇上訖。上還御幕次。上曰。兵判進前。兵曹判書鄭好仁進前。上曰。壇所四面。掃除不潔之物。定將校看守事。各別分付。可也。好仁承命出。分付。少頃。上曰。同副承旨進詣壇所。奉審壇所四面。俾除不潔事。更爲察飭以來。可也。時秀承命出。回奏曰。壇所四面。竝已掃除。俱爲精潔矣。少頃親押時至。司香官奉進祝文。有防跪受。命璹進讀。璹讀准訖。有防跪進。上親押訖。上曰。大臣入侍事出傳。賤臣顯道承命出。與領敦寧府事鄭存謙。右議政李福源偕入進伏。命下求言傳敎二本。一本命遍示參班卿宰。一本命璹進讀。其傳敎曰。嗚呼。予寡人。叨承丕基。于玆六年。澤不下究。誠未上格。災沴荐臻。饑饉相仍。予每念民艱食。若恫在己。今玆之旱。亦旣太甚。自春徂夏。不雨者三朔矣。陰雲欲交。凄風輒起。霢霂乍潤。杲日旋赫。三農之望轉切。一霈之澤尙遲。麥旣告歉。注秧又愆期。畎澮皆坼。井泉亦渴。目下焦遑之狀。已如焚灼。而諸道悶渴之啓。日以登聞。若復蹉過數日。則將判大無。雖雨尙何及哉。噫。彼關嶺諸路之民。賙賑才撤。呻囈未瘳。倘使今年之饑。又甚於昨年。顚連溝壑。勢所必至。雖以他路言之。民乏宿儲。大抵同然。而朝家蓄積。又不足以接濟。則烏能免盡劉之患也。嗚呼。災不虛生。必有所召。諸道之旱。畿甸最甚。畿甸之中。城闉愈酷。地之遠近。災有深淺者。尤以昭予之不德。天之告戒。吁亦叮嚀矣。日昨禱雨文中。默數愆尤。責豈止六云者。非予虛設之言也。蓋予執德不固。涵養無素。不含蓄處。太不含蓄。不振刷處。太不振刷。圭角或露因循成習。是故治無定緖。事乏成規。非不欲銳精攬機。而病在叢脞。非不欲悉心愛民。而功蔑懷保。崇奬詞藝。徒歸於虛文。申明敎令。無補於實政。是固寡人之咎也。抑寡人之宮室侈歟。服用華歟。貨利不能不殖歟。聲色不能不邇歟。綺靡翫好之物。不能不喪志歟。此雖予所嘗存戒者。而亦安保其必無也哉。至於國計民憂。難以遍擧。根本未固。變故層生。而國勢有扤捏之形。征榷滋益。用度無節。而民産乏擔石之資。綱維漸解而名分都壞。則無怪乎風俗之日下矣。躁競是趨而激揚無聞。則無怪乎人材之不興矣。問舍求田。習以爲常。庫財倉儲。任渠取用。則貪黷無所懲矣。貴家盤羞。殆費萬錢。賤隷服飾。至用貂鼠。則奢侈亦云極矣。然而廟堂之上。未聞有彌綸之策。末流橫決。何以障之。頹風委靡。孰能振之。予之所恃而爲股肱者。如是矣。臺閣之臣。一味媕婀。事關衮闕。爲若可諱。言涉官師。或恐有忤。以緘默爲工。以卸免爲幸。作一規模。牢不可破。予之所恃而爲耳目者。又如是矣。金華之筵。資益是須。乍行久停。諒非怠忽。此豈不上下胥勉處乎。監司守令分。憂牧民而潔己奉公。未或有聞。作奸犯科。前後相續。則尙何望其循良之績乎。無論京外。凡係刑獄。必欲審克。而未見平允之效。凡係民隱。必欲詳察。而猶多壅蔽之患。又如兵戎。國之大政。陰雨之備。豈容疎虞。而京營咫尺。公肆欺瞞。則遐方鎭堡。不須暇論。然此特就事爲上。略擧其已然者耳。若夫未形之兆。難言之虞。則尤有大焉。噫。時運不幸。世家多故。零落之餘。存者無幾。而人情不孚。朝象未靖。擧無寅協之美。或有疑怒之跡。鎭安二字。卽予苦心。而其將何術而濟之哉。今夫千章之木。根柢枝葉無一不病。而重以腹心朽蠹。枵然孤立。則一有風雨。其不顚蹶也者幾希矣。今之國事。不其類是乎。然而流出於源。影由於表。則是豈群臣之過也。一則寡人。二則寡人。宜其逢天癉怒。而不能以自解也。嗚呼。爲今之道。惟有君臣上下精白一心。改其舊而新是圖。以爲一分消弭之方。肆予方悸恐不寧。減常膳撤法樂。齋宿出郊。躬行代犧之擧。以邀惠于神祇。而敷此十行之敎。以求一言之助。咨爾卿大夫士庶人。凡有可以利吾病者。無曰苦口而難之。然予雖求言。而有以知言之不至也。何者。昨冬求言之後。竊意遐邇忠讜之論。由此而得聞矣。無何因疏啓之遽發。便歸湮廢之科。訑訑之色。遂拒人於千里。大凡今日之俗。以無言爲幸。以有言爲憂。故不惟不自言。所以惡人之言者如彼矣。予以是知言之不至也。雖然。此亦予不誠之致。且以盡吾誠而已。更望大小臣庶。洞知予懇懇之意。無懲前事。各悉所蘊。仍傳曰。此傳敎一通。自政院宣布中外。仍自政府京兆。昭告臣庶。外方則令各該道觀察使。知委坊曲。璹進讀訖。存謙等曰。今此旱暵忒甚。稼穡卒痒。聖上至擧親禱之禮。又下求言之敎。十行絲綸。辭旨懇惻。有可以孚格乎上下。臣等不勝欽仰之至。而第念臣等空疎蔑劣。百爾思量。實無對揚明命之望。恐孤導使言之盛念矣。上曰。此是求祖之敎。遍示侍衛諸臣亦。可也。仍命遍示。上曰。以此傳敎。成出有旨。今日內下送兩道及諸道道臣處可也。命大臣先退。存謙等退出。上曰。判尹及畿伯入侍事。分付。賤臣承命出。與漢城判尹鄭昌聖。京畿監司李亨逵。偕入進伏。命又下。俄下傳敎一本。命昌聖曰。此本乃是正書之本。直付鐘閣。俾卽洞諭。各部坊曲則謄付各本。無致稽淹之弊可也。命昌聖先退。昌聖退出。上謂亨逵曰。各邑祈雨祭。今爲四次乎。亨逵曰。然矣。上曰。卿於昨日。祈雨於何處乎。亨逵曰。臣進往黔之山祈雨。而果川衿川。皆於昨日同爲設行矣。上曰。列邑祈雨。又當於何間設行乎。亨逵曰。若不得雨。數日後當連爲設行矣。上曰。今日祈雨之邑。爲幾邑耶。亨逵曰。各邑各於到關日。卽爲設行。故隨其遠近。參差不齊。而今日祈雨之邑。亦必多有矣。上曰。今夜設祭之邑。有望見處乎。亨逵曰。自此望見處。則皆山高不見矣。上曰。此山以外。爲何邑耶。亨逵曰。爲衿川矣。時偉曰。淸溪山以南。亦有廣州地矣。上曰。黔之山。卽衿川地乎。亨逵曰。然矣。上曰。自此望見諸山。爲何山耶。時偉曰。右則冠岳山。左則淸溪山矣。上曰。此後祈雨祭。當設行於何處耶。亨逵曰。當設行於高陽大座山。而山在邑內後矣。上曰。昨夜漢北。果多得雨云。卿其奏之。亨逵曰。楊州漣川等邑。果得一犂之雨。而頗足於移秧云矣。上曰。此時民情。不至一時爲急耶。亨逵曰。移秧失時。得雨無期。民情豈不急急。而第聞農人。以爲限六月旬前。若得大霈。伊後雨暘均適。則猶可以有秋云矣。上曰。昨日果川衿川祭官。爲誰耶。亨逵曰。果川則本官鄭東浚及平丘察訪宋日休。良才察訪吳鵬南。延曙察訪金瀍。桃源察訪柳炯進去。衿川則本官洪述祖進去矣。上曰。兩處祭文。是誰所製耶。亨逵曰。果川則本官之所製也。衿川則臣之所製也。上曰。兩處祭文。竝持來可也。亨逵持進兩度祭文。命有防讀奏訖。上曰。各邑祈雨祭文。竝入之。可也。亨逵曰。此則方在臣營。未及持來矣。上曰。使之持來。可也。有頃亨逵持進。命有防讀奏。上曰。驪州祈雨祭文二度。俱善述矣。有防曰。古賦儷文。果皆善作矣。上謂亨逵曰。牟還所捧者。今爲幾何。亨逵曰。已捧者。今幾過半。當初分糶三分出給。一分留庫。而穀數則爲五萬七千石矣。上曰。秋捧時竝秋穀及作租數。必夥然矣。亨逵曰。元還外加分請得數及牟還作租者。果爲夥然。而百姓則猶請加分矣。上曰。元分幾何。亨逵曰。請得四萬五千石中四萬石。已爲分給。五千石。今方留庫。稍俟得雨。將又盡分矣。上曰。見今雨意。何如。而風勢亦何如。時偉曰。自朝至午。連有東南風。而日氣甚熱。頗有雨意矣。命亨逵先退。亨逵退出。少頃上由東門。步詣壇所。就板位。親行習儀如儀。還御幕次。上曰。戶判卽爲進去。奉審祭器祭物以來。戶曹判書金華鎭。承命出。回奏曰。祭器祭物。俱爲精潔矣。有防曰。問安承旨。以何承旨進去乎。命書榻敎曰。問安承旨。左副承旨進去。魯淳承命出。又命書榻敎曰。自今日得雨間減膳。時偉曰。此是郊外。且當露次。經夜環衛之節。不可疎虞。以挾輦軍。分排作門。以嚴環衛宜矣。上曰。依此爲之。仍命宣傳官閔百履。出標信。分付。上曰。隨駕將校軍兵及衛內槍劍軍環衛軍兵。使之解渴。宣傳官閔百履。承命出。分付。時偉曰。御營大將李柱國。留陣形止狀啓來到。而旣非啓本。則年月用印。有違格例。事涉不察。從重推考。何如。上曰。依爲之。出擧條上曰。軍門草記入啓時。院隷之誤爲呼望。極涉可駭。注書之不能申飭。不可無罪。仍命書榻敎曰。實注書。事過後禁推。上曰。咫尺帳殿。雜人之往來於左列作門近處者。禁喧郞廳不能檢察。極爲駭然矣。仍命書榻敎曰。禁喧郞廳。先汰後拿。今日侍衛郞廳。一體汰去。其代口傳差出。又命書榻敎曰。左列挾輦把摠槍劍把摠。一竝汰去。上曰。兵曹佐郞望筒。不待傳旨啓下。卽爲擬入事。分付。賤臣承命出。分付。少頃持入望筒。上曰。此皆新望。猝當禁喧。何能善爲擧行乎。使之改望以入事。分付。賤臣又承命出。分付。上曰。刑判進前。刑曹判書徐有隣進前。上曰。衛外賣酒人及買飮人。多有被捉於摘奸史官及宣傳官者。竝爲捉囚。可也。有隣承命出。上曰。此處地名云何。時偉曰。東邊越岡處。是保江村。此處亦似通稱保江矣。上曰。壇所則自何處次知乎。時偉曰。此爲禁營字內。似是禁營次知矣。上曰。南道參軍。使之招來。宣傳官閔百履承命出。召參軍趙義鎭入。命時偉問曰。此地地名云何。義鎭曰。此是保江近處。故通稱保江矣。又命時偉問曰。壇上修掃之節。誰爲擧行乎。義鎭曰。修掃則壇直次知擧行矣。命退。義鎭退出。上曰。壇所次知及壇直之古無今有與否。問于京兆。卽爲知入。賤臣承命出。回奏曰。此是部字內。故壇所則京兆次知。而壇直則自前有之云矣。上曰。掌樂正率典樂入來事。分付。賤臣承命出傳。掌樂正朴聖泰。率典樂林鳳瑞進前。命有防問曰。俄於習儀時觀樂。則樂生全不熟習。何不申飭乎。鳳瑞對曰。自六月至八月。則常時肄習。而今則分牌肄習。故今番又另加申飭矣。上謂聖泰曰。爾於今日。新除本院。今日以前。雖未知之。明日事則可以照察。必須十分申飭。可也。又命有防問鳳瑞曰。壇所樂章。爲幾成乎。鳳瑞對曰。九成矣。又命有防問曰。風雲雷雨壇樂章。爲幾成乎。鳳瑞對曰。六成矣。上曰。樂章所書冊子持入。聖泰承命持進。上覽訖還下。又命有防問曰。纛祭樂章爲幾章乎。鳳瑞對曰。納氏歌及靖東方曲二章矣。又命有防問曰。樂生爲幾名耶。鳳瑞對曰。纛所樂生爲二十三名矣。又命有防問曰。二十三名中差備爲幾數耶。鳳瑞對曰。干戚四人。弓矢四人。槍劍各一人。旗差備十人。小金大金中鼓各一人。合爲二十三名。而干戚四人。戴冑服靑防衣。弓矢四人。載冑服紅防衣。旗差備十人及錚鼓三人。槍劍二人。服甲冑矣。又命有防問曰。旗有所畫乎。鳳瑞對曰。旗則無所畫。而自軍器寺進排矣。命退。聖泰率鳳瑞退出。上顧侍衛。謂李性源金文淳曰。卿等頃以享官進去。似詳知之矣。龍山江楮子島祈雨時。畫龍以祭耶。性源曰。楮子島畫揭靑龍。龍山江則畫揭黑龍而設祭矣。上曰。罷祭後竝爲燒火乎。文淳曰。因先朝受敎。竝祭物而鎭石沈江矣。性源曰。壇所平廣。而前面則靑莎延鋪。極爲暢闊矣。上曰。今日陪享祭官及百官參班人。俱入衛內與否。知入。賤臣承命出。回奏曰。祭官及百官。已盡入衛內云矣。上曰。以俄者習儀時觀之。祝史齋郞諸執事。俱不能如儀。預爲各別申飭。奉常提調。方以別雲劍。在侍衛之班。行祭時雲劍。則以預差陞實。提調則進詣壇所。各別看檢。可也。上曰。壇上壇下笏記持入。有防承命持進。上曰。祭品爲幾何。卽爲知入。興鎭承命出。以祭物單子捧入。命有防讀奏訖。上曰。圖式持入。興鎭承命出持進。上覽訖竝還下。上曰。同副承旨進往南壇。奉審摘奸以來。時秀承命出。少頃回奏曰。臣馳往南壇。奉審摘奸。則壇上無頉。祭物精潔諸執事。竝無頉矣。上曰。祭物熟設爲幾何乎。時秀曰。白飯則已盛排於祭器。黍米飯則方爲蒸炊矣。上曰。獻官在於何處乎。時秀曰。獻官在於奉香近處壇所越邊矣。少頃。魯淳問安回復命。上曰。輦路決囚。欲遵故事。禁府堂上及刑曹判書。竝進前。刑曹判書徐有隣。同義禁洪良浩進前。上曰。刑曹輕囚。今爲幾人耶。有隣曰。拘留罪人保放罪人。合爲四十餘人。而今日以酒賣被捉人。不在其中矣。上曰。卿其出去。詳考囚案以入。禁府姑放人囚案。同義禁亦預爲整齊。以待明日酌決。而囚案先爲持入。可也。良浩奉進囚案。上曰。重囚則判堂出後。可以決斷矣。仍命書傳敎曰。判義禁方在陣上。刑曹判書方在侍衛。竝許遞。政官牌招。開政差出。兵曹判書鄭好仁曰。前刑曹判書徐有隣。時無職名。口傳付軍職。何如。上曰。依爲之。出擧條命書榻敎曰。同義禁李鎭翼許遞。少頃。吏曹判書李命植。參判鄭一祥。參議沈念祖。持望筒進伏。有防讀奏望筒訖。仍跪進。判義禁金華鎭。同義禁洪秀輔。刑曹判書鄭民始落點。上曰。判義禁進前。華鎭進前。上曰。卿其出去。詳考囚徒案以來。華鎭承命退出。還奏曰。文案則未及持來。只以囚徒單子持來矣。上曰。李奎緯李恒林李彦儒等。俱是重囚。然今當疎決之時。亦宜酌配。而宣傳官中金命峻林泰元。自在勿論中。姑爲置之。其餘則或有捧供者。或有未捧供者。未捧供者。明日還宮前。卿其先爲進去。詳細盤問。來待於疎決所。而李儒敬吳毅常。則使之面質。以究其言根。可也。上曰。此外又有幾人乎。華鎭曰。此外又有權裕金宗範等八人矣。上曰。此皆輕罪。可以疏放。而江原道守令之在囚者。亦多矣。華鎭曰。然矣。上曰。宋煥九申韺崔孝達等。當以草記議處。煥九則渠之原情。亦云襲謬乎。華鎭曰。然矣。上曰。刑判亦持囚徒案以來。民始承命出。持進囚案。上曰。金重瑞事。判義禁亦當知之矣。華鎭曰。重瑞果侵虐江民。而江民擧皆憤怨。故其時道臣。切痛於重瑞。以爲可殺不可赦云。大體以蔘商漁利者矣。民始曰。重瑞之侵虐江民。多負營錢。果不知罪擬何律。外議則皆以爲不可以死罪論。亦不當更爲徵錢云矣。上曰。金鍾秀。以爲重瑞若生出獄門。則是國無刑法云矣。民始曰。當初則重瑞果是富民。故朝廷之上。皆不傅之生議者。有嫌而然矣。上曰。旣燒其券。又欲受債。此則前道臣。果不能善爲之矣。徐有隣曰。向者有一問於金鍾秀之敎。故臣果問之。則鍾秀。以爲鑄錢時事。全莫省覺。而只知侵虐江民之爲切痛。以勿聽訓將言仰奏之事。果分明記得。而伊時訓將。防移後果有筵中所奏云矣。上曰。大提學前後之言。如是判異。亦足傅生矣。有隣曰。重瑞之所。逋負者爲萬餘兩。故當初臣與沈念祖。同爲開坐。施刑一次。而其後又施五次刑。亦可少懲其罪矣。上曰。旣曰九千兩則已免萬字矣。民始曰。任譯之萬兩逋負者。亦多謫配之人。而任譯則旣皆蕩滌。重瑞則獨爲徵捧者。亦涉斑駁。渠之稱冤。不爲無怪矣。有隣曰。與金履恭同律似宜矣。上曰。予則一聽金鍾秀之言。而非有所偏惡於重瑞而然矣。民始曰。久囚三人。前判書以爲遽難酌放云矣。上曰。久囚三人之罪。皆是何等所犯耶。有隣曰。張錫禧則以蹤跡殊常。沿邑發配。而不至謫所。中間漏躱。故今方捉囚。當爲還發配。而一罪人則渠之外家贖奴。三次勒賣者也。一罪人則橫叛上典者也。上曰。罪囚之當的放者。合爲幾何。有隣曰。重囚外保放者。爲四十二人。拔此三人。則爲三十九人矣。民始曰。保授罪人三十九人。輕囚五人。當入於疎決中矣。上曰。酗酒十四人。事過後決處。可也。上曰。軍士房承旨。與宣傳官一員進前。時偉與李星會進前。上曰。明日當御惠政橋。親行疎決。御將札住於鐘閣西道事。以此標信分付。星會持標信承命出。命退。諸臣退待幕次帳外。親祭時至。通禮啓外辦。上具冕服。步詣東門外。禮儀使金魯鎭。跪請執圭。璹跪進圭。上執圭入東門。就板位西向立。協律郞擧麾。工鼓柷。軒架作而奏景安之樂烈文之舞。樂二成。禮儀使跪請四拜。引儀唱四拜。上行四拜禮。在位者亦四拜。樂三成。協律郞偃麾。工戞敔樂止。上詣盥洗位北向立。禮儀使跪請搢圭。上搢圭。有防沃水。時秀承水。璹進巾。時偉受巾。禮儀使跪請執圭。上執圭。仍陞自南陛。登歌作而奏肅安之樂列文之舞。上詣句芒神位前。北向立禮儀使請跪搢圭。上跪搢圭。璹奉香。時秀奉爐。上三上香奠幣訖。俯伏興。禮儀使請執圭。上執圭。次詣祝融神位前。如句芒禮。次詣后土神位前。如祝融禮。次詣蓐收神位前。如后土禮。次詣玄冥神位前。如蓐收禮。次詣后稷神位前。如玄冥禮訖。上降自南陛復位。登歌止而軒架作。奏雍安之樂。諸執事以次陞壇進饌。已而樂止。上詣尊所西向立。登歌作而奏壽安之樂烈文之舞。爵酒官酌醴齊。璹受酒。上陞自南陛。詣句芒神位前北向立。禮儀使請跪搢圭。上跪搢圭。執事者進爵。上執爵獻爵訖。禮儀使請執圭。上執圭俯伏興。少退北向跪。樂止。大祝進讀祝文訖。上次詣祝融后土蓐收玄冥后稷神位前。竝如上儀訖。上降復位。文舞退武舞進。軒架作而奏舒安之樂。舞者立定而樂亦止。謁者引亞獻官陞壇。上行亞獻禮畢退復位。終獻官亦如亞獻禮訖。禮儀使跪請詣飮福位。上詣飮福位北向立。禮儀使請跪搢圭。上跪搢圭。上受爵受俎訖。禮儀使請執圭。上執圭降復位。行四拜禮。在位者。亦四拜。大祝進撤籩豆。登歌復作。奏雍安之樂。撤籩豆畢。樂隨止。軒架作而奏景安之樂。禮儀使跪請四拜上。行四拜禮。在位者亦四拜。樂一成。上詣望燎位禮畢。上還出東門。禮儀使跪請釋圭。上釋圭璹受圭。上入幕次。諸臣口傳問安訖。命退。諸臣以次退出。